НыбжьыщIэхэм я зэфIэкI
Дзэлыкъуэ район администрацэм и пресс-IуэхущIапIэм и унафэщI Щокъуий Iэминэ хъыбар къызэрыдигъэщIамкIэ, ЦIыхубэ зэкъуэтыныгъэм и махуэм ирихьэлIэу Сэрмакъ къуажэм и физкультурэ-узыншагъэр щрагъэфIакIуэ комплексым щекIуэкIащ ныбжьыщIэхэм бэнэкIэ хуитымкIэ я зэпеуэ.
Зэхьэзэхуэм хэтащ 2002-2010 гъэхэм къалъхуахэр, я ныбжь елъытауэ гупищу гуэшауэ. Ар къызэIуихащ икIи кърихьэлIахэм хъуэхъу псалъэхэмкIэ захуигъэзащ Дзэлыкъуэ район администрацэм и Iэтащхьэм и къуэдзэ Вындыжь Резуан.
БэнакIуэ цIыкIухэм зэфIэкI хъарзынэ къагъэлъэгъуащ. ФIым я фIыжхэу къалъытащ Бжьахъуэ Ратмир (килограмм 22-рэ зы хьэлъагъэхэм я деж), Уэртэн Расим (кг 25-рэ), Мэремщауэ Алихъан (кг 28-рэ), БжэныкIэ Тимур (кг 30), Уэртэн Руслан (кг 32-рэ), Махуэ Алъхъэс (кг 35-рэ), Мэремщауэ Инал (кг 38-рэ), Токъмакъ Умарбэч (кг 42-рэ), Емызэш Ислъам (кг 46-рэ), КIуэкIуэ Руслан (кг 50), Мер Аскэр (кг 46-рэ), Есэнкъул Руслан (кг 50), Къуныжь Рэмэзан (кг 54-рэ) сымэ.
ТекIуахэмрэ къыхэжаныкIахэмрэ медалхэр, дипломхэр, саугъэтхэр иратащ.
Темыр Дисанэ.
